Virallinen lehti nro C 167 , 01/06/1998 s. 0029



A4-0157/98 Päätöslauselma komission tiedonannosta neuvostolle ja Euroopan parlamentille uusien synteettisten huumausaineiden (designer-huumeet) valvonnasta (KOM(97)0249 - C4-0244/97) Euroopan parlamentti, joka - ottaa huomioon komission tiedonannon neuvostolle ja Euroopan parlamentille (KOM(97)0249 - C4-0244/97), - ottaa huomioon Euroopan unionista tehdyn sopimuksen ja erityisesti sen K.1 artiklan 4 ja 9 kohdan sekä EY:n perustamissopimuksen ja erityisesti sen 129 artiklan, - ottaa huomioon luonnoksen Amsterdamin sopimukseksi ja erityisesti sen K.1, K.2 ja K.3 artiklan sekä EY:n perustamissopimuksen muutetun 129 artiklan, - ottaa huomioon Yhdistyneiden kansakuntien kansainvälisen huumevalvontaohjelman (UNDCP) maailman huumeraportin ((Oxford University Press 1997.)), - ottaa huomioon Euroopan huumausaineiden ja niiden väärinkäytön seurantakeskuksen vuoden 1997 vuosikertomuksen Euroopan unionin huumetilanteesta, - ottaa huomioon Euroopan huumausaineiden ja niiden väärinkäytön seurantakeskuksen tutkimuksen uusista suuntauksista synteettisten huumausaineiden alalla Euroopan unionissa, - ottaa huomioon tiettyjen huumausaineiden ja psykotrooppisten aineiden laittomaan valmistukseen käytettävien aineiden valmistamisesta ja saattamisesta markkinoille 14. joulukuuta 1992 annetun neuvoston direktiivin 92/109/ETY ((EYVL L 370, 19.12.1992, s. 76.)), sellaisena kuin se on muutettuna komission direktiivillä 93/46/ETY ((EYVL L 159, 1.7.1993, s. 134.)) ja täydennettynä komission asetuksella 1485/96 ((EYVL L 188, 27.7.1996, s. 28.)), sekä toimenpiteistä tiettyjen aineiden kulkeutumisen estämiseksi huumausaineiden tai psykotrooppisten aineiden laittomaan valmistukseen annetun neuvoston asetuksen (ETY) N:o 3677/90 ((EYVL L 357, 2.12.1990, s. 1.)), sellaisena kuin se on muutettuna asetuksella (ETY) N:o 900/92 ((EYVL L 96, 10.4.1992, s. 1.)), - ottaa huomioon neuvoston 16. kesäkuuta 1997 hyväksymän yhteisen toiminnan uusia synteettisiä huumausaineita koskevasta tiedonvaihdosta, riskien arvioinnista ja valvonnasta ((EYVL L 167, 25.6.1997, s. 1.)), - ottaa huomioon neuvoston 29. marraskuuta 1996 hyväksymän yhteisen toiminnan huumeiden kemiallista profilointia koskevasta tietojenvaihdosta jäsenvaltioiden välisen tehostetun yhteistyön helpottamiseksi laittoman huumekaupan torjunnassa ((EYVL L 322, 12.12.1996, s. 5.)), - ottaa huomioon 15. kesäkuuta 1995 antamansa päätöslauselman komission tiedonannosta neuvostolle ja Euroopan parlamentille Euroopan unionin toimintasuunnitelmasta huumeiden torjumiseksi ((EYVL C 166, 3.7.1995, s. 116.)), - ottaa huomioon kansalaisvapauksien ja sisäasiain valiokunnan mietinnön sekä ympäristö-, terveys- ja kuluttajansuojavaliokunnan, budjettivaliokunnan ja kulttuuri-, nuoriso- ja koulutusasioita sekä tiedotusvälineitä käsittelevän valiokunnan lausunnot (A4-0157/98), A. ottaa huomioon, että synteettisten huumeiden käyttö on lisääntynyt Euroopan unionin jäsenvaltioissa 1980-luvun lopulta lähtien huomattavasti ja että nykyiset arviot osoittavat, että noin 5 miljoonaa nuorta EU:ssa käyttää synteettisiä huumeita, B. ottaa huomioon, että synteettisten huumeiden käyttäjien sosiaalinen tilanne ja käyttötottumukset poikkeavat olennaisesti opiaattien käyttäjien sosiaalisesta tilanteesta ja käyttötottumuksista, koska he käyttävät huumeita monesti vain viikonloppuisin eivätkä ole sosiaalisesti huomiota herättäviä, C. ottaa huomioon, että synteettiset huumeet, erityisesti ecstasy, nähdään usein nykykulttuurin osana, joka liittyy jännittävään yöelämään, nopeisiin autoihin ja menevään imagoon; ottaa huomioon, että synteettisten huumeiden vaikutuksen alaisena yksilöillä voi olla suurempi vaara olla suojaamattomissa sukupuolisuhteissa ja heidän riskinsä olla väkivalta- ja muiden rikosten tekijöinä tai uhrina kasvaa, D. ottaa huomioon, että synteettisten huumeiden aiheuttamien haitallisten sivuvaikutusten ja pitkäaikaisen käytön aiheuttamien vaikutusten tutkimus on vasta alussa eikä käytön mukanaan tuomia riskejä pystytä näin ollen vielä tyhjentävästi määrittelemään, E. ottaa huomioon, että synteettisten huumeiden käytöstä yhdessä muiden huumeiden tai alkoholin kanssa tai erityisten olosuhteiden vallitessa (raskas fyysinen rasitus, nesteiden liian vähäinen nauttiminen, liian kuumat tilat) aiheutuu erityisiä riskejä, F. ottaa huomioon, että synteettisten huumeiden valmistus on suhteellisen yksinkertaista eikä valmistukseen tarvittavia esiasteita ja välineitä vielä juurikaan valvota, G. ottaa huomioon, että synteettisiä huumeita valmistetaan yleensä käyttäjäpiirin lähiympäristössä ja että Euroopan unioni on amfetamiinien ja ecstasy-tyyppisten piristeiden osalta yksi suurimmista tuotantoalueista maailmassa ja että synteettisten huumeiden kauppa on yhä lähinnä alueidenvälistä toimintaa verrattuna huumausaineiden ja niiden esiasteiden kauppaan, joka on luonteeltaan maailmanlaajuista, H. ottaa huomioon, että synteettisten huumeiden myynti on erittäin kannattavaa ja että synteettisten huumeiden valmistus ja kauppa on enenevässä määrin järjestäytyneiden rikollisryhmien hallussa, I. ottaa huomioon, että synteettisten huumeiden tuottajat hankkivat huumeiden valmistukseen tarvittavia esiasteita Keski- ja Itä-Euroopan eri maista ja että kyseisten maiden ja Euroopan unionin jäsenvaltioiden välillä käydään säännöllisesti kauppaa kyseisillä huumeilla, J. katsoo, että synteettiset huumeet, joita kehitellään voimassa olevien huumesäännösten kiertämiseksi ja joiden vaikutuksia ja sivuvaikutuksia ei tunneta, muodostavat erityisen vaaratekijän, K. ottaa huomioon, että lukuisten erilaisten huumeiden valmistus on mahdollista vaihtamalla yksittäisiä molekyylejä, minkä vuoksi synteettisten huumeiden oikeudellisessa määrittelyssä törmätään moniin käytännön ongelmiin, L. ottaa huomioon, että yleiset synteettiset huumeet (ecstasy, LSD ja amfetamiinit) mainitaan vuonna 1971 tehdyssä psykotrooppisia aineita koskevassa Yhdistyneiden kansakuntien yleissopimuksessa sekä vuonna 1988 tehdyssä huumausaineiden ja psykotrooppisten aineiden laitonta kauppaa koskevassa Yhdistyneiden kansakuntien yleissopimuksessa, joilla pyritään kieltämään kyseisten aineiden käyttö ja valvomaan niiden valmistusta ja jakelua, M. ottaa huomioon, että uusien markkinoille tulevien huumeiden tunnistaminen ja niiden julistaminen laittomiksi edellä mainittujen vuonna 1971 tehdyn psykotrooppisia aineita koskevan Yhdistyneiden kansakuntien yleissopimuksen sekä vuonna 1988 tehdyn huumausaineiden ja psykotrooppisten aineiden laitonta kauppaa koskevan Yhdistyneiden kansakuntien yleissopimuksen nojalla kestää usein 1 - 2 vuotta, N. ottaa huomioon, että Euroopan unionin jäsenvaltioiden oikeuskäytännöissä yksittäisten synteettisten huumeiden luokittelun sekä eri aineiden hallussapidosta, käytöstä tai kaupasta määrättävien rangaistusten osalta on paljon eroavaisuuksia, O. ottaa huomioon, että neuvosto on luonut edellä mainitulla 16. kesäkuuta 1997 hyväksymällään yhteisellä toiminnalla menettelyn, jonka avulla arvioidaan uusien synteettisten huumeiden riskitekijöitä ja päätetään mahdollisista toimenpiteistä ja valvonnasta; menettelyn tehokkuus käytännössä on kuitenkin ensin selvitettävä, P. ottaa huomioon, että Europolin huumeyksikkö kokoaa järjestelmällisesti tietoja synteettisten huumeiden ulkoisista tuntomerkeistä ja kemiallisista profiileista ja välittää tiedot edelleen Euroopan unionin jäsenvaltioihin, Q. ottaa huomioon, että synteettisten aineiden valmistukseen voidaan käyttää lukemattomia, kokonaismäärältään tarkoin selvittämättömiä huumeiden esiasteita, joista Euroopan unionin huumausaineiden esiasteiden valvontaa koskeva laki kattaa vain murto-osan, R. ottaa huomioon, että komission tiedonanto sisältää vain epämääräisiä käsityksiä synteettisten huumeiden esiasteiden valvontamenettelystä, ja että Euroopan parlamentti antaa erillisen lausunnon 20. helmikuuta 1998 jätettyyn ehdotukseen Euroopan parlamentin ja neuvoston direktiiviksi tiettyjen huumausaineiden ja psykotrooppisten aineiden laittomaan valmistukseen käytettävien aineiden valmistamisesta ja saattamisesta markkinoille annetun neuvoston direktiivin 92/109/ETY muuttamiseksi (KOM(98)0022), S. ottaa huomioon, että Amsterdamin sopimusluonnoksen muutetussa 129 artiklassa määrätään, että yhteisö täydentää jäsenvaltioiden toimenpiteitä, joilla on tarkoitus vähentää huumeiden käytöstä aiheutuvia terveyshaittoja, mukaan lukien tiedotus- ja ennaltaehkäisytoimenpiteet, ja että jäsenvaltiot sovittavat yhteen politiikkansa ja ohjelmansa kyseisillä alueilla yhteistyössä komission kanssa, T. ottaa huomioon, että useissa jäsenvaltioissa toteutetaan jo toimenpiteitä vahingollisten vaikutusten rajoittamiseksi, esimerkiksi «rave»-tapahtumien järjestäjien kanssa sovitaan tietyistä toimintasäännöistä, huumeita koskevan tiedotusmateriaalin jakamisesta osallistujille sekä mahdollisuudesta tutkituttaa tuotteiden todellinen sisältö, U. ottaa huomioon, että synteettisten huumeiden käyttäjät eivät useimmiten tiedosta sitä, että heillä on huumeongelma, eivätkä juuri käytä hyväkseen olemassa olevaa neuvontapalvelua, joka on paljolti suunniteltu opiaattien käyttäjien tarpeisiin, V. ottaa huomioon, että amfetamiinien, ecstasyn tai LSD:n nauttimisesta aiheutuvat kuolemantapaukset ovat suhteellisen harvinaisia, ja että ne johtuvat usein huumeiden edesauttaman pitkäkestoisen energisen tanssimisen aiheuttamasta nestehukasta ja lämpöhalvauksesta; 1. Pitää synteettisten huumeiden käytön lisääntymistä ennen kaikkea nuorison keskuudessa huolestuttavana erityisesti synteettisten huumeiden mahdollisten haitallisten pitkäaikaisvaikutusten takia, joita ei ole vielä tutkittu; 2. Pitää välttämättömänä sitä, että synteettisiä huumeita ja erityisesti niiden vaikutuksia ja sivuvaikutuksia sekä niiden mahdollisesti aiheuttamia haitallisia pitkäaikaisvaikutuksia tutkitaan edelleen, sekä kehottaa jäsenvaltioita ja komissiota edistämään ja tukemaan niihin liittyviä tutkimuksia; 3. Korostaa, että nykyinen synteettisten huumeiden valvontaa koskeva kansainvälinen lainsäädäntö, kuten edellä mainitut Yhdistyneiden kansakuntien psykotrooppisia aineita koskevat yleissopimukset, on saatettava voimaan kaikissa Euroopan unionin jäsenvaltioissa, ja odottaa, että kaikki jäsenvaltiot ratifioivat myös tulevat sopimukset ja alkavat nopeasti soveltaa niitä; 4. Korostaa yhteisön tarvetta määrittää yhtenäinen ja koordinoitu lähestymistapa synteettisten huumeiden tuotantoa ja tarjontaa vastaan suunnatun toiminnan alalla ottaen erityisesti huomioon kesäkuussa 1998 New Yorkissa järjestettävän Yhdistyneiden kansakuntien yleiskokouksen huumausaineita koskeva erityisistunto, johon myös Euroopan parlamentin olisi osallistuttava; Rankaisutoimet 5. Huomauttaa jäsenvaltioiden välillä vielä olemassa olevista, synteettisten huumeiden kaupasta, hallussapidosta ja käytöstä seuraavien rangaistusten eroista, mutta ei pidä tällä hetkellä toteuttamiskelpoisena sitä, että jäsenvaltioiden vastaavat rangaistussäännökset yhdenmukaistetaan; 6. Pitää tarpeellisena, että synteettisten huumeiden esiasteiden käyttämisestä muuhun kuin alunperin varattuun tarkoitukseen, niiden valmistuksesta ja myynnistä tehdään kaikissa jäsenvaltioissa rangaistava teko ja niitä valvotaan; 7. Kehottaa jäsenvaltioita varmistamaan, että niiden synteettisten huumeiden tuotannon kieltävä lainsäädäntö on riittävän laaja, jotta valmistajilla ei ole mitään mahdollisuuksia kiertää lainsäädäntöä muuttamalla valmisteiden kemiallista koostumusta; 8. Korostaa, että toimiluvan säilyttääkseen klubien toiminnasta vastaavien henkilöiden on varmistettava, että tapahtumissa ei ole saatavilla huumeita ja että henkilöstö on koulutettu tunnistamaan huumeiden käytön tunnuspiirteet; katsoo, että heidän on myös varmistettava, että tiloja tuuletetaan, kylmää juomavettä on vapaasti saatavilla ja tiloissa on vaadittavat vilvoittelualueet; 9. Pitää ennaltaehkäisyn kannalta välttämättömänä, että lainsäädäntöön sisällytetään huumekauppiaita koskevia rankaisutoimia ja että niitä sovelletaan tehokkaasti; 10. On sitä mieltä, että synteettisten huumeiden kauppaa, myyntiä ja käyttöä koskevien rangaistuksien on oltava suhteessa rikkomuksen vakavuuteen ja ne on voitava panna täytäntöön käytännössä, 11. Kehottaa jäsenvaltioita huolehtimaan siitä, että toimintaan osallistuvat kansalliset yksiköt toimivat mahdollisimman tiiviissä yhteistyössä keskenään, ja selvittämään, pystytäänkö erityisin, useista instituutioista muodostetuin yksiköin taistelemaan tehokkaasti synteettisten huumeiden sekä niiden esiasteiden kaupan taustalla vaikuttavia järjestäytyneitä rikollisryhmittymiä vastaan; 12. On sitä mieltä, että synteettisten huumeiden käyttöä koskevalla rangaistusuhalla voi olla mahdollisiin käyttäjiin pelottava ja siten myös ennalta ehkäisevä vaikutus; 13. Kehottaa neuvostoa ja komissiota tukemaan kaikkien jäsenvaltioiden ja Keski- ja Itä-Euroopan maiden oikeus- ja poliisiviranomaisten välistä tiedonvaihtoa koskien synteettisten huumeiden valmistuksen ja kaupan vastaisessa toiminnassa viranomaisten käyttämiä menetelmiä sekä tavoitteita, apuna tulisi käyttää esimerkiksi Oisin- ja Falcone-ohjelmien tarjoamia mahdollisuuksia; 14. Suosittelee jäsenvaltioille erityisten sosiaalisten ja poliisitoimintaan liittyvien ohjelmien luomista nuorten suosimiin ympäristöihin ja vastaavan Euroopan laajuisen verkon perustamista yhteisiin ohjelmiin liittyvien kokemusten vaihtamiseksi; 15. Kehottaa jäsenvaltioita sen jälkeen kun ne ovat ratifioineet Amsterdamin sopimuksen, jonka K.2 artiklan 1 kohdan a alakohdan mukaisesti on tarkoitus kehittää toimivaltaisten viranomaisten, mukaan lukien poliisin, operatiivista yhteistyötä rangaistavien tekojen ennaltaehkäisemiseksi, paljastamiseksi ja tutkimiseksi, kehittämään ensi tilassa vastaavia rakenteita myös synteettisten huumeiden alalla toimivien järjestäytyneiden rikollisryhmittymien asettamiseksi syytteeseen; Tiedotus- ja valvontajärjestelmät 16. Kehottaa komissiota tutkimaan kansainvälisellä tasolla, toimivatko jo käytössä olevat, uusien huumeiden rekisteröintiin ja valvontaan tarkoitetut toimintamallit tehokkaasti ja pystytäänkö niiden avulla ehkäisemään uusien synteettisten huumeiden tulo markkinoille; 17. Pitää myönteisenä edellä mainittua 16. kesäkuuta 1997 hyväksyttyä yhteistä toimintaa, jolla pyritään luomaan nopea varoitusjärjestelmä, jonka avulla tunnistetaan synteettisiä huumausaineita ja vaihdetaan näistä tietoja, luodaan järjestelmä näiden huumeiden vaarojen arvioimiseksi ja mahdollistetaan päätöksentekoprosessi, jonka avulla nämä tuotteet voidaan saattaa muiden jäsenvaltioiden valvontaan; 18. Suosittelee ottamaan käyttöön yhteisen järjestelmän uusien synteettisten huumeiden havaitsemiseksi ja sopimaan yhtenäisestä menetelmästä niiden luokittelemiseksi lajeittain; 19. Pitää tärkeänä sitä, että Euroopan tasolla kootut tiedot toimitetaan jäsenvaltioiden toimivaltaisille viranomaisille, ja kehottaa neuvostoa erityisesti täydentämään vastavuoroista tiedotusta koskevaa yhteistä toimintaa menetelmällä, jonka avulla uusista synteettisistä huumeista ja niiden aiheuttamista riskeistä kootut tiedot toimitetaan myös niihin jäsenvaltioiden yksiköihin, joiden tehtäväalueeseen kuuluvat huumeisiin liittyvä ennaltaehkäisy ja terveydenhoitoon liittyvät toimenpiteet; Huumeiden esiasteiden valvonta 20. Kehottaa komissiota laatimaan kertomuksen huumeiden esiasteiden valvonnan toteuttamisesta asiaa koskevien ETY-direktiivien ja asetusten nojalla ja sen tuloksista; 21. Toivoo, että komissio laatii kertomuksen myös asiaan liittyvän, kolmansien valtioiden kanssa tehdyn yhteistyön tuloksista kyseisellä alalla, erityisesti siltä osin kuin yhteistyö- ja assosiointisopimukset sisältävät asiaa koskevia määräyksiä; 22. Korostaa, että huumeiden esiasteiden valvontajärjestelmään on kuuluttava olennaisena osana myös käytännössä tarkistettavissa oleva luettelo valvottavista aineista ja että Euroopan unionin ei ole mielekästä toimia tämän tehtäväkentän osalta itsenäisesti; kyseisen järjestelmän toimivuus edellyttää vähintään Keski- ja Itä-Euroopan maiden osallistumista, mutta korostaa myös sen tärkeyttä, että järjestelmän on oltava yhteensopiva käytössä olevan amerikkalaisen järjestelmän kanssa; 23. Aikoo tarkastaa komission tekemät ehdotukset, jotka koskevat synteettisten huumeiden esiasteiden valvontajärjestelmää, jotta nähdään, onko nämä kriteerit otettu huomioon varmistamalla samalla menetelmien käytännöllisyys, joustavuus sekä järkevä kustannushyötysuhde, ja olettaa neuvoston odottavan Euroopan parlamentin lausuntoa komission ehdotuksista koskien synteettisten huumeiden esiasteiden valvontaa ja ottavan sen sopivassa määrin huomioon; 24. Kehottaa jäsenvaltioiden sekä unionin jäsenyyttä hakeneiden Keski- ja Itä-Euroopan maiden poliisiviranomaisia luomaan tiiviit yhteydet keskenään sekä yhteydet kemianteollisuuteen saadakseen mahdollisimman aikaisessa vaiheessa tietoa epäilyttävistä tapahtumista; Ennaltaehkäisy ja vahinkojen rajoittaminen 25. Kehottaa Euroopan huumausaineseurantakeskusta arvioimaan järjestelmällisin ja tieteellisin menetelmin synteettisiin huumeisiin liittyvien vahinkojen rajoittamiseksi suoritettavien toimenpiteiden sekä ennaltaehkäisy- ja tiedotusmenettelyn vaikutusta jäsenvaltioissa; 26. Kehottaa komissiota kiinnittämään synteettisiä huumeita koskeviin ongelmiin erityistä huomiota, selvittämään, voidaanko jo käynnissä olevia terveydenhoitoalan ohjelmia soveltaa myös synteettisiin huumeisiin, ja tukemaan taloudellisesti ennalta ehkäiseviä toimia koskevaa jäsenvaltioiden välistä tiedonvaihtoa; 27. Ehdottaa «huumeettomien diskojen» käyttöön ottamista valistustoiminnan yhtenä muotona; tällaisessa esimerkiksi Saksassa toimivaksi osoittautuneessa ennalta ehkäisevässä toiminnassa huumeiden käyttäjien tukikeskusten, vanhempien ja koulujen kanssa yhteistyössä toimiva poliisi tiedottaa diskoiltojen yhteydessä huumausaineiden käytön riskeistä; 28. Ehdottaa, että koska tanssi/huumealakulttuuri käyttää yhä enemmän Internetiä uusien synteettisten ja muiden huumausaineiden saatavuuden ja käyttöpaikkojen mainostamiseen, Internetiä tulisi käyttää myös ennalta ehkäisevien viestien lähettämiseen kohderyhmän tuntemalla kielellä; 29. Pyytää neuvostoa kehottamaan jäsenvaltioita suosittelemaan kouluille niiden omaehtoista julistautumista huumeettomiksi alueiksi; kehottaa komissiota tukemaan sellaisia aloitteita esittämällä ehdotuksen kannustavista toimenpiteistä koulujen auttamiseksi pääsemään tähän tavoitteeseen; 30. Kehottaa komissiota ja jäsenvaltioita selvittämään, olisiko tarpeellista luoda synteettisten huumeiden käyttäjille erityisiä neuvontapalveluja, jotka liittyvät jo kehitettyihin ja vielä kehitettäviin varoitus- ja testausjärjestelmiin, jotka selventävät tiettyjen pillereiden käyttöön liittyviä riskejä; Yleistä 31. Pitää tiivistä yhteistyötä Keski- ja Itä-Euroopan maiden kanssa ehdottoman välttämättömänä synteettisten huumeiden osalta, ja kehottaa sen vuoksi neuvostoa ja komissiota liittämään Keski- ja Itä-Euroopan maat niin laajalti kuin mahdollista mukaan jo käytössä oleviin sekä tuleviin tiedotusjärjestelmiin (Europol, nopea varoitusjärjestelmä, yhteydet kemianteollisuuteen, huumeiden esiasteiden valvonta) sekä asettamaan liittymistä edeltävän kumppanuusyhteistyön puitteissa etusijalle toimet, joilla luodaan synteettisten huumeiden valmistukseen ja kauppaan osallistuvien rikollisjärjestöjen vastaiseen toimintaan tarkoitettuja tehokkaita rakenteita, ja kiinnittämään huomiota erityisesti terveysalaan ja ennalta ehkäiseviä toimenpiteitä koskevien tietojen vaihtoon; 32. Kehottaa jäsenvaltioita sovittamaan poliisin ja terveydenhuollon vastuualueelle kuuluvat toimenpiteet yhteen ja huolehtimaan siitä, ettei tehtävänjako haittaa kummankaan osapuolen työskentelyä; 33. Kehottaa komissiota selvittämään, kuinka paljon synteettisten huumeiden käyttö heikentää ajoneuvon kuljettajan ajokykyä, ja odottaa tästä toimenpiteestä aiheutuvia seurauksia; 34. Kehottaa puhemiestään välittämään tämän päätöslauselman neuvostolle, komissiolle sekä jäsenvaltioiden ja jäsenyyttä hakeneiden valtioiden hallituksille ja parlamenteille.